Պոլետ Բուրժուա

Պոլետ Բուրժուա (, ), կանադացի մանկագիր, լրագրող։ Առավել ճանաչում է ձեռք է բերել որպես Բենժամեն կրիայի (անգլիական տարբերակում՝ Ֆրանկլին) մասին գրքերի շարքի հեղինակ, որի մոտիվներով նկարահանվել է նկարչուհի Բրենդա Քլարկի՝ գրքի համար նկարազարդումների վրա հիմնված «Ֆրանկլին» մուլտիպլիկացիոն սերիալը։ Կրիայի մասին գրքերի շարքը լույս է տեսել ավելի քան 60 միլիոն տպաքանակով, թարգմանվել է 38 լեզուներով։

Կենսագրություն 
Ծնվել է Մանիտոբա նահանգի Վինիպեգ քաղաքում։ Ֆրանկոմանիտոբցիների տոհմից է։ 1974 թվականին Արևմտյան Օնտարիոյի համալսարանում ստացել է բակալավրի աստիճան «հոգեկան հիվանդների աշխատաբուժում» մասնագիտացմամբ։ Երեք տարվա ընթացքում աշխատել է հոգեբույժ-աշխատաբույժ, դրանից հետո իրեն նվիրել է գրականությանը։ Կարլտոնի համալսարանում ուսումնասիրել է լրագրություն, ապա աշխատել է որպես Ottawa Citizen թերթի և CBC հեռուստաալիքի թղթակից։ Այնուհետև բնակություն է հաստատել ԱՄՆ-ի մայրաքաղաք Վաշինգտոնում, որտեղ զբաղվել է ազատ լրագրությամբ՝ հոդվածներ ստեղծելով մի շարք կանադական և ամերիկյան պատկերազարդ ամսագրերի համար, ներառյալ՝ Reader's Digest-ը և Maclean's-ը։ 1983 թվականին վերադարձել է Կանադա և բնակություն հաստատել Տորոնտոյում։ 2009 թվականին ստացել է մագիստրոսի աստիճան Բրիտանական Կոլումբիայի համալսարանում «ստեղծագործական շարադրանք» (Creative Writing) մասնագիտացմամբ։

Պոլետ Բուրժուան ունի երկու չափահաս երեխաներ՝ Նատալին և Գորդոնը, որոնք ևս ապրում են Տորոնտոյում։

Ֆրանկլին կրիա  
Իր առաջին երեխայի՝ Նատալիի ծնունդից հետո, Պոլետը որոշել է գրել մանկական գրքեր։ Նրան ոգեշնչել է M*A*S*H սերիալի 7-րդ եթերաշրջանի էպիզոդը, որտեղ Հոքի Պիրսի հերոսը խոստովանում է իր կլաուստրոֆոբիան և հրաժարվում է գնալ քարայր՝ արտաբերելով այս արտահայտությունը․ «Եթե ես լինեի կրիա, ես կվախենայի իմ պատյանից»։ 1986 թվականին հայտնվել է սերիայի առաջին գիրքը՝ «Ֆրանկլինը մթության մեջ» վերնագրով՝ Բրենդա Քլարկի նկարազարդումներով (ֆրանսիական տարբերակում կրիային անվանում էին Բենժամին)։

Ստեղծագործություններ 
Նաև գրել է «Փոփոխություն իմ և քո մեջ» (Changes in You and Me) գիրքը դեռահասների և սեռական հասունության խնդիրների մասին, «Քիլթ Օմի» (Oma’s Quilt), որի մոտիվներով նկարահանվել է կարճամետրաժ ֆիլմ, «Մեծ Սառայի փոքր կոշիկները» (Big Sarah’s Little Boots) և մի շարք այլ գրքեր։

Գրել է նաև երեխաների համար մի շարք ոչ գեղարվեստական գրքեր։ Վարել է բազմաթիվ ամսագրերի սյունակները, գրել է սցենարներ վավերագրական ֆիլմերի համար։

2003 թվականին ստացել է Կանադայի շքանշանի անդամի աստիճան։ 2007 թվականին Օնտարիոյի Արևմտյան համլսարանում ստացել է բժշկի պատվավոր աստիճան և Կանադայի աշխատաբույժների ասոցացիայի պատվավոր մրցանակ։

Ընտրված մատենագրություն 
 On Your Mark, Get Set …: All About the Olympics Then and Now (1987)
 The Amazing Apple Book (1987)
 The Amazing Paper Books (1989)
 Starting with Space: The Sun (1995)
 Starting with Space: The Moon (1995)
 Oma’s Quilt (2001)

Ծանոթագրություններ

Արտաքին հղումներ 
 Personal site
 Maclean’s Magazine — Million Dollar Turtle (Wayback Machine)

Հուլիսի 20 ծնունդներ
1951 ծնունդներ
Գրողներ այբբենական կարգով
Կանադացի լրագրողներ
Կանադացի գրողներ